open-index/open-wikipedia-markdown huggingface dataset:
מריו קולונה

**מריו קולונה** (בפורטוגזית: **Mário Esteves Coluna**; 6 באוגוסט 1935 – 25 בפברואר 2014) היה כדורגלן פורטוגזי, ששיחק בעמדת הקשר מרכזי. הוא נחשב לאחד הקשרים הטובים בדורו, ונתפס כאחד הכדורגלנים הפורטוגזים המוכשרים בכל הזמנים.

## ביוגרפיה
נולד באי איניאקה, מוזמביק, שהייתה אז לקולוניה פורטוגזית. אביו הגיע מפורטוגל ואמו תושבת המקום. קולונה חתם ב-1954 בבנפיקה ליסבון שבה העביר את מרבית הקריירה. הוא זכה לכינוי *O Monstro Sagrado* (המפלצת הקדושה), והיה לאחד המוזמביקים הראשונים ששיחקו כדורגל מקצועי מחוץ למדינתו.

בעונתו הראשונה 1954/1955 הוצב בעמדת החלוץ וסיים עם 14 שערים ב-26 משחקים, בנוסף לזכייה בליגה הפורטוגלית. לאחר מכן, הוסב בהצלחה לעמדת הקשר המרכזי או ההתקפי על ידי המאמן אוטו גלוריה, שם הוא ניצל היטב את היתרונות שלו. קולונה ניחן בסיבולת וכוח, בעל מסירה מדויקת למרחקים ארוכים וכישורים טכניים. הוא היה לקפטן בנפיקה בין השנים 1963–1970, וזכה עימה בשלל תארים בזירה המקומית. ההישג הגדול של בנפיקה באותה התקופה היה הזכייה פעמיים בגביע אירופה לאלופות בעונות 1960/1961 ו-1961/1962. בשני הגמרים פגשה קבוצות ספרדיות, ברצלונה וריאל מדריד בהתאמה, כשבשניהם קולונה כבש. בניצחון על ריאל מדריד אף ויתר על בעיטת עונשין עבור אאוזביו הצעיר, כדי שזה יוכל להבקיע. קולונה ערך במדי בנפיקה בסך הכל 525 הופעות רשמיות, בהן כבש 127 שערים לאורך 16 עונות.

אחרי הפרישה כיהן קולונה בתפקיד נשיא התאחדות הכדורגל של מוזמביק, לאחר שזו קיבלה עצמאות ב-1975. בנוסף לכך, כיהן גם כשר הספורט במדינה בין השנים 1994–1999. קולונה נפטר ב-25 בפברואר 2014 בגיל 78 במפוטו, עקב זיהום ריאתי.

### נבחרת פורטוגל
קולונה ערך את הופעת הבכורה שלו במדי נבחרת פורטוגל ב-4 במאי 1955, בגיל 19, נגד סקוטלנד בגלאזגו. בניגוד להצלחות הרבות שחווה עם המועדון בנפיקה, עם פורטוגל הייתה זו הצלחה אחת והיא ההעפלה למונדיאל 1966. קולונה פתח לצד חיימה גראסה במרכז הקישור בכל ששת משחקי המוקדמות לטורניר, ואף כבש שער בראשון, ניצחון 1–5 על טורקיה. במונדיאל עצמו קולונה היה לקפטן הנבחרת שסיימה במקום השלישי, הישג השיא שלה במונדיאל עד היום. בנוסף לכך נכלל בנבחרת המצטיינת של הטורניר.

## תארים
;בנפיקה ליסבון
*אליפות פורטוגל (10): 1954/1955, 1956/1957, 1959/1960, 1960/1961, 1962/1963, 1963/1964, 1964/1965, 1966/1967, 1967/1968, 1968/1969
*הגביע הפורטוגלי (6): 1954/1955, 1956/1957, 1958/1959, 1961/1962, 1963/1964, 1968/1969
*גביע אירופה לאלופות (2): 1960/1961, 1961/1962
;נבחרת פורטוגל
*מקום שלישי בגביע העולם: 1966
;אישיים
*הנבחרת המצטיינת בגביע העולם: 1966

## קישורים חיצוניים

## הערות שוליים

קטגוריה:כדורגלנים פורטוגזים
קטגוריה:כדורגלנים מוזמביקים
קטגוריה:קשרי כדורגל פורטוגזים
קטגוריה:קשרי כדורגל מוזמביקים
קטגוריה:כדורגלני בנפיקה ליסבון
קטגוריה:כדורגלני אולימפיק ליון
קטגוריה:כדורגלני נבחרת פורטוגל
קטגוריה:כדורגלני מונדיאל 1966
קטגוריה:ילידי 1935
קטגוריה:נפטרים ב-2014
מטאבו

ממוזער| מטה מטאבו בנורטינגן
**מטאבו** (בגרמנית: **Metabo**, או בשם המלא **Metabowerke GmbH**) היא יצרנית של כלי עבודה חשמליים לאנשי מקצועיים. מטה מטאבו לה בנורטינגן, גרמניה. החברה נוסדה בשנות העשרים וקבלה את שמה ממקדחה ידנית, מה שנקרא בגרמנית "**Meta**ll**bo**hrdreher". כיום, מטאבו מציעה מגוון רחב של כלי עבודה חשמליים. החברה נמצאת בבעלות חברת ההשקעות האמריקאית Kohlberg Kravis Roberts &Co.

## היסטוריה
בשנת 1923, אלברכט שניצלר בנה את המקדחה הראשונה שלו במאפייה של הוריו בנורטינגן. 50,000 עותקים של מקדחה זו נמכרו תחת הכינוי *No. 18* ושנה לאחר מכן נוסדה חברת Schnizler GmbH. המייסד השותף יוליוס קלוס היה הבעלים של מבשלת בירה בשם "Sonnenbrauerei" בנורטינגן. החברה עברה לגור בחדרי מבשלה זו הממוקמת ברחוב צ'רץ'. וולטר ראוך הפך לשותף ב-1927 וניהל את ההפצה הלאומית והבינלאומית של הכלים. בשנת 1932 שונה שמה של החברה ל-Metabowerke Closs, Rauch & Schnizler KG. המפעל ניצל מנזקים חמורים בשנות המלחמה, אך בשלהי סתיו 1945, שריפה הרסה קרוב ל-75% ממתקני הייצור. השחזור הושלם ב-1948.

הצמיחה המהירה של החברה גרמה למעבר למטה חדש. בשנת 1953, החלה בניית מפעל חדש באזור התעשייה של נירטינגן "Steinach". המעבר הושלם בשנת 1969 עם בניין מנהלה חדש.

במהלך צעדי ארגון מחדש, קבוצת Metabo רכשה ב-1999 את אלקטרה בקום (Elektra Beckum), חברה ממפן, צפון גרמניה. בשילוב עם השתלטותם של שני יצרני מכונות (עיבוד עץ) אחרים, צעד זה הפך לזמן קצר את מטאבו ליצרנית השנייה בגודלה של מכונות נייחות לעיבוד עץ בעולם. עם זאת, בעשור הבא, הם החליטו להתמקד בעיקר בייצור כלים חשמליים קטנים יותר. בשנת 2004, מטאבו ארגנה מחדש את הייצור והוקם מפעל בשנחאי. השילוב המלא של אלקטרה בקום התרחש ב-2006. בשנת 2010 סיימה את ההתנתקות מהמפעל במפן שסימנה את סוף תהליך הארגון מחדש של מפעלי הייצור.

במרץ 2016 מטאבו נרכשה על ידי, היטאצ'י-הוקי, חלק מקבוצת היטאצ'י.

קבוצת היטאצ'י מכרה את היטאצ'י-הוקי במרץ 2017 ל-HK Holdings, ישות הפועלת בחסות חברת ההשקעות KKR.

## קישורים חיצוניים

* 

## הערות שוליים

קטגוריה:יצרני כלי עבודה חשמליים
אולקסנדר סירסקי

**אלכסנדר סטניסלבוביץ' סירסקי** (באוקראינית: **Олександр Станіславович Сирський**, נולד ב-26 ביולי 1965) הוא קולונל גנרל אוקראיני המשמש מאז 8 בפברואר 2024 כמפקד העליון של הכוחות המזוינים של אוקראינה.

## ביוגרפיה
סירסקי התגייס לצבא הסובייטי ב-1982. בשנת 1986 סיים בית הספר לקצינים במוסקבה. הוצב כמפקד מחלקה ביחידת שריון במחוז פולטבה. לאחר התפרקות ברית המועצות התגייס למשמר הלאומי של אוקראינה. בהמשך עבר לצבא אוקראינה. הוא התקדם במהירות בסולם הדרגות. הוא פיקד על הבריגדה הממוכנת ה-72 ולאחר מכן היה סגן מפקד מרכז הפיקוד של הצבא. במסגרת תפקידיו פעל לקידום שיתוף הפעולה האוקראיני עם נאט"ו ולהתאמת הצבא האוקראיני לתקנים של נאט"ו. עם פרוץ המלחמה בדונבאס מונה לראש מטה הלוחמה בטרור (АТО). בתוקף תפקידו הוא הוביל את הקרבות כנגד המיליציות של לוהנסק ודונצק. על הישגיו בקרבות אלו זכה בעיטור מסדר בוגדן חמלניצקי מדרגה שלישית. ב-6 במאי 2019 מונה לראש מטה המבצעים המשותף המתאם את הפעולות בין הזרועות השונות בצבא אוקראינה. ב-5 באוגוסט של אותה שנה מונה למפקד צבא היבשה האוקראיני.

בתחילת הפלישה הרוסית לאוקראינה ב-2022, פיקד סירסקי בעצמו על הגנת הבירה קייב. על פעולה זו הוענק לו עיטור בוגדן חמלניצקי מדרגה שנייה. סירסקי בלט בתור מפקד השדה המוכשר בצבא האוקראיני, ובפיקודו הוטלה מתקפת הנגד של מחוז חרקוב בספטמבר 2022. לאחר מכן פיקד על ההגנה הארוכה במהלך הקרב על באחמוט. בשלב זה הלחימה הפכה למערכת התשה שוחקת וארוכה, והצבא הרוסי הפעיל את מסת כוחותיו כדי להתקדם לאורך החזית המזרחית, כאשר העיירה באחמוט נמצאת בלב הקרב. הצבא האוקראיני, בפיקודו של סירסקי, אחז בעיירה תוך כדי קרב עקוב מדם וממושך עד שנסוג לאחר שעיכב את התקדמות הכוחות הרוסיים במשך כמעט שנה שלמה. לאחר כישלון מתקפת הנגד האוקראינית בקיץ 2023, הסיטואציה לאורך החזית החלה להתערער.
[ימין|ממוזער|גנרל סירסקי עם הנשיא [וולודימיר זלנסקי במפקדת הכוחות בקופיאנסק, 30 בנובמבר 2023.]]
בפברואר 2024, בצל התקדמות הדרגתית של הצבא הרוסי לאורך החזית המזרחית, מונה בידי הנשיא זלנסקי להחליף את ולרי זלוז'ני במשרת המפקד העליון של הכוחות המזוינים של אוקראינה. המצב עם מינויו לתפקיד היה שאוקראינה התקשתה לגייס כוחות חדשים לצבאה כדי לשנות את המאזן ולקחת את המומנטום בחזית מידי הכוחות הרוסים. מיד עם מינויו התמודד עם המתקפה הרוסית החדשה בקרב על אבדייבקה. בבוקר 10 בפברואר 2024 החל הצבא הרוסי בהתקפת פתע על העיר מצפון ומדרום. התקפה זו סיימה למעשה את "מתקפת הנגד" הכושלת של צבא אוקראינה לכיוון העיר מליטופול, כיוון שהצבא האוקראיני החיש תגבורות עצומות לצורך הגנה על אבדייבקה. לאחר שהתברר שאין ביכולתם של הכוחות לשנות את המומנטום, הורה סירסקי על נסיגה והעיירה אבדייבקה נפלה לידי הרוסים.

באוגוסט, נוכח המצב המתערער בהדרגה לאורך החזית בדונבאס, יזם סירסקי מהלך של מתקפה לתוך שטח רוסיה, ובכך פתח את חזית קורסק במלחמת אוקראינה-רוסיה. נכון ל-13 באוגוסט, סירסקי הודיע שצבאו כבש 1,000 ק"מ רבועים משטח רוסיה. 190,000 תושבים רוסים במחוזות קורסק ובלגורוד פונו או היו בתהליך פינוי מבתיהם. צבא אוקראינה פתח בתקיפות נוספות לאורך הגבול.

## משפחה
הוריו, סטניסלב ולודמילה סירסקי, ואחיו, אולג, גרים בעיר ולדימיר ברוסיה. 

## קישורים חיצוניים

* 

## הערות שוליים

קטגוריה:מפקדי צבאות סדירים בעת החדשה: אישים
קטגוריה:מעוטרי גיבור אוקראינה
קטגוריה:גנרלים אוקראינים
קטגוריה:הפלישה הרוסית לאוקראינה: אוקראינים
קטגוריה:אנשי צבא סובייטים
קטגוריה:אוקראינים שנולדו ב-1965
משרד ההגנה (ספרד)

**משרד ההגנה** (בספרדית: **Ministerio de Defensa**; בראשי תיבות: **MINISDEF**) הוא  בממשלה הספרדית, האחראי על יישום מדיניות הביטחון של ממלכת ספרד. בראשו עומד השר, חבר הממשלה.

על פי חוקת ספרד מ-1978, המפקד העליון של הכוחות המזוינים הוא מלך ספרד. המלך יכול להכריז על יציאה למלחמה ועל הסכם שלום, אולם הוא זקוק לאישור הקורטס חנרלס ולהסכמת ראש ממשלת ספרד.

שר ההגנה אחראי על ניהולו השוטף של הצבא כמו גם על גיוסו בשעת הצורך. הוא מדווח ישירות לראש הממשלה. מפקדי צבא ספרד, הצי הספרדי וחיל האוויר והחלל הספרדי (SASF) כפופים ישירות לשר ההגנה. תפקידו של ראש מטה ההגנה (JEMAD) (מקביל לרמטכ"ל) מתמצה בתיאום בין החילות השונים ובחלוקת המשאבים והיחידות ביניהם. הוא מדווח ישירות לשר ההגנה.  
(SEDEF) וראש מרכז המודיעין הלאומי (CNI), כפופים גם הם לשר ההגנה.

שרת ההגנה הנוכחית היא מרגריטה רובלס ממפלגת הפועלים הסוציאליסטית הספרדית.

## קישורים חיצוניים

* 

קטגוריה:ספרד: צבא וביטחון
קטגוריה:משרדי ביטחון
קטגוריה:ממשלת ספרד
שדונת

**שדונת** (באנגלית: **Little Demon**) היא סדרת הנפשה אמריקאית למבוגרים, שנוצרה על ידי דארסי פאולר, סת' קירשנר וקיירן ואלה. בסדרה מככבים אוברי פלזה, דני דה ויטו ובתו, לוסי דה ויטו.

הסדרה עלתה לשידור ברשת הכבלים "FXX" ב-25 באוגוסט 2022.

## תקציר העלילה
13 שנים לאחר שהרתה מהשטן, לורה ובתה האנטיכריסטית, כריסי, מנסות לחיות חיים רגילים בדלאוור, אך תוכניותיהן מסוכלות ללא הרף על ידי כוחות מפלצתיים, כולל השטן עצמו, המשתוקק לקבל משמורת על נשמתה של בתו.

## צוות המדבבים
### דמויות ראשיות
* אוברי פלזה – **לורה**
* דני דה ויטו – **ה[[שטן]]**
* לוסי דה ויטו – **כריסי**
### דמויות משניות
* יוג'ין קורדרו – **בניגן**
* לנון פארהאם – **דרלין**
* מייקל שאנון – איש לא מגולח

כוכבי אורח בולטים כוללים את ארנולד שוורצנגר, מל ברוקס, ויליאם ג'קסון הארפר, פמלה אדלון, ריאה פרלמן, שאנג'לה לקוויפה וודלי, פטריק וילסון, דייב בטיסטה, ג'ון דיאן רפאל, טוקס אולגונדוי, לאמורן מוריס וסם ריצ'רדסון.

## שידור
ב-13 במאי 2022, נמסר כי הסדרה עתידה לעלות לשידור ברשת הכבלים "FXX" ב-25 באוגוסט 2022. בישראל, הסדרה עתידה להיות זמינה בדיסני+.

## קישורים חיצוניים
* 

* 

## הערות שוליים

קטגוריה:קומדיות מצבים אמריקאיות
קטגוריה:סדרות הנפשה אמריקאיות
קטגוריה:מחלוקות דתיות בארצות הברית
קטגוריה:מחלוקות דתיות בטלוויזיה
קטגוריה:סדרות טלוויזיה אמריקאיות שעלו לשידור בשנת 2022
ואסילי סזונוב

**ואסילי סזונוב** (ברוסית: **Василий Сазонов**; 1789 – 1870) היה צייר היסטוריה רוסי בסגנון קלאסי. חבר באקדמיה הקיסרית לאמנויות.

## ביוגרפיה
הוא נולד כצמית, השייך לרוזן ניקולאי רומיאנצב. בזמן שהשתתף בצייד בארמון גומל, סזונוב הצעיר צייר סקיצות מהאירוע. סקיצות אלה משכו את עיני הרוזן, ששלח אותו ללמוד באקדמיה הקיסרית לאמנויות בשנת 1804. הוא למד אצל צייר ההיסטוריה גריגורי אוגריומוב והראה התקדמות כה מהירה עד שהרוזן נתן לו את חירותו.

הוא הושפע מאוד מסגנונו של אוגריומוב וגם הפך לצייר היסטוריה. בשנת 1812 הוענק לו מדליית זהב על סצנה מחייו של קוזמה מינין ובשנת 1813 קיבל מדליית זהב נוספת על סצנה המתארת את ההתנגדות לכיבוש מוסקבה על ידי נפוליאון.

הוא סיים את לימודיו ב-1815 בתואר "אמן" וקיבל מלגה קטנה להמשך לימודיו. בשנת 1817, הרוזן רומיאנצב נתן לו מספיק כסף כדי לצאת לחו"ל. הוא נסע לרומא, שם העתיק את ציורי המאסטרים הישנים.

עם שובו לסנט פטרסבורג, הוא הפיק שתי יצירות היסטוריות מרכזיות: דמיטרי דונסקוי בקרב קוליקובו והרוזן אוסטרמן-טולסטוי שעבר ניתוח בקרב קולם. מאוחר יותר, הוא צייר איקונוסטאזיס עבור קתדרלת השינוי החדש שנבנתה מחדש ויצר עיטורים לארמון טאוריד. פרויקטים אלה זיכו אותו בתואר אקדמאי בשנת 1830.

במשך שתים עשרה השנים הבאות, הוא קיבל הזמנות רבות לציורי דת בכנסיות של סנט פטרסבורג, כשהם מלווים בציורי דיוקן מדי פעם.

כמה מיצירותיו הבולטות ביותר נמצאות בכנסיית גדוד סמיונובסקי ובכנסייה באי אפטקרסקי .
## גלריה

Sazonov. Elena and Konstantin.jpg|קונסטנטין והלנה
Дмитрий Донской на Куликовом поле.jpg|בקרב קוליקוב
Рассстрел русских патриотов.jpg| רצח פטריוטים רוסיים
Первая встреча князя Игоря с Ольгой.jpg|הפגישה של הנסיכים בקייב

## קישורים חיצוניים

## הערות שוליים

קטגוריה:ציירים רוסים
קטגוריה:ילידי 1789
קטגוריה:רוסים שנפטרו ב-1870
ויאצ'סלב שוורץ

**ויאצ'סלב שוורץ** (ברוסית: **Вячеслав Шварц**; 4 באוקטובר 1838 – 10 באפריל 1869) היה צייר היסטוריה וז'אנר רוסי.

## ביוגרפיה
נולד בקורסק למשפחה רוסית, מצד האב היה גם ממוצא דני. אביו היה לוטננט גנרל גריגורי שוורץ, גיבור המלחמה של 1812 ואחר כך ראש מחוז צבאי באזור הקווקז, שם ויאצ'סלב בילה את ילדותו.

בשנת 1846, הוא ואמו עברו למוסקבה, שם קיבל את שיעורי האמנות הראשונים שלו בבית הספר לציור בעיר. בשנה שלאחר מכן, הוא קיבל זימון לבית ספר צבאי אך הוא מעולם לא שירת בצבא, כי אמו לא רצתה שתהיה לו קריירה צבאית. לבסוף הוא הגיע לסנט פטרסבורג ב-1851 ונרשם לאקדמיה לאמנות. הוא היה גם בלשן מוכשר, לאחר שרכש ידע בצרפתית, גרמנית ואנגלית עד גיל עשר.

בהיותו באקדמיה לציור, רישומיו משכו את תשומת הלב והוא הצליח ללמוד אצל ארסני משצ'רסקי, שהכיר לו את ציור השמן. ב-1859 סיים את לימודיו וקיבל מדליית זהב. מאוחר יותר באותה שנה, הוא קיבל אישור לביקור בשיעורים באוניברסיטת סנט פטרסבורג, שם הוא למד אצל ניקולאי קוסטומרוב. הוא גם החל להשתתף בשיעורים באקדמיה הקיסרית לאמנויות, כדי ללמוד אמנות צבאית אצל בוגדן וילוולדה אבל, בהיותו מוקסם מהרצאותיו של פרופסור קוסטומרוב, ציוריו הראשונים הוקדשו להיסטוריה הרוסית העתיקה.

## נסיעה לאירופה
ב-1861 הוא שהה שישה חודשים באירופה, בעיקר בברלין, שם שיפר את כישורי הציור שלו עם וילהלם פון קאולבאך ויוליוס שרדר. עם שובו, הוא הציג את ציורו של "איוון האיום עם גופת בנו שנרצח" והתאכזב שקיבל רק מדליית כסף. בשנה שלאחר מכן יצר איורים לשירים של לרמונטוב וטולסטוי.

רצונו ללמוד יותר את האמנות האירופאית גרמה לו להתפטר מהשירות הממשלתי ב-1863 ולצאת למסע נוסף. הוא הגיע לפריז, שם עבד עם ז'ול לפבר[2] ועשה סקיצות רבות מהחיים. הוא ויתר על תוכניות לבקר באיטליה וחזר לרוסיה ב-1864, והגיש גרסה חדשה של ציורו של איוון האיום, רק כדי לקבל מדליית כסף נוספת. הוא התגורר בריאזאן במשך רוב שנת 1865, ואז הציג את ציורו של "יום ראשון של הדקלים״ שבזכותו הוא זכה בתואר "אקדמאי".

בתחילת 1867, הוא יצא לנסיעתו השלישית לפריז, מטעם האקדמיה, כדי לעזור בהכנת התצוגה הרוסית בתערוכה הבינלאומית, שם זכה בכמה מדליות. הוא גם הקדיש זמן ללימודים נוספים, אצל מייסונייר. במהלך נסיעתו חזרה לרוסיה, הוא עצר בויימאר לחודשיים כדי להשתתף בהפקה הציור "מותו של איוואן האיום".

## מחלה ומוות
לאחר שסבל מכאבי בטן במהלך נסיעתו, הוא ראה רופא ואובחן כחולה במחלת אדיסון. באמצע 1868 הוא התקשה להמשיך לעבוד. חלק ממה שיהיו עבודותיו האחרונות שהושלמו זיכו אותו במעמד כבוד באקדמיה.

לקראת סוף אותה שנה, הוא חזר לקורסק כדי לגור עם אביו, בתקווה שהאוויר הכפרי והאווירה השלווה יסייעו להחלמתו. אך קרה להפך, מצבו הבריאותי הידרדר והוא נפטר במרץ 1869.

הוא נקבר באחוזת אביו בכפר.
## גלריה

File:Wjatscheslaw Grigorjewitsch Schwarz 002.jpg|יום ראשון של הדקלים
File:Schwarz Nikon.jpg|במנזר ירושלים החדשה
File:Шварц Вячеслав Григорьевич. Автопортрет.jpg|דיוקן עצמי
File:Vyacheslav Schvarts - Вешний поезд царицы на богомолье при царе Алексее Михайловиче - Google Art Project.jpg|עליה לרגל של הצארינה


## קישורים חיצוניים

## הערות שוליים

קטגוריה:ציירים רוסים
קטגוריה:רוסים שנולדו ב-1838
קטגוריה:נפטרים ב-1869
נזלי טולגה

**נזלי טולגה** (בטורקית: **Nazlı Tolga**; נולדה ב-8 בנובמבר 1979) היא עיתונאית, מחנכת ומנחת טלוויזיה טורקייה-הולנדית. טולגה הייתה מגישת התוכנית המובילה לעניינים מקומיים וחוץ, FOX Ana Haber ו-*Nazlı Tolga ile Haber Masası*.
## ביוגרפיה
נזלי טולגה נולד באנקרה, טורקיה. היא נולדה למשפחה מוסלמית-טורקית מסמסון ומלטיה באנקרה. היא שולטת בטורקית, הולנדית, פורטוגזית ברזילאית ואנגלית. לאחר שסיימה את לימודיה בבית הספר היסודי והתיכון באמריקן קולג' באיסטנבול, היא למדה באוניברסיטת מרמרה, הפקולטה לתקשורת - המוסד המוביל לחינוך ולימודי תקשורת בטורקיה. היא למדה במחלקה לעיתונאות. טולגה התחילה את קריירת העיתונאות שלה ב-Kanal D Haber ב-1998. היא עבדה ב-Show TV, Skyturk ופוקס. היא נישאה לאיש העסקים ההולנדי לורנס ברנינקמאייר בקתדרלת רוח הקודש באיסטנבול בספטמבר 2013. 

היא גרה בברזיל, לונדון ושנגחאי. היא קתולית מאז 2013. בשנים האחרונות הפכה טולגה לאם לשתי בנות.

## תוכניות טלוויזיה
* *Kanal D Gece Haberleri* ( Kanal D, 1998–2002)
* *Nazlı Tolga ile Haber Masası* (Skyturk, 2004 - ספטמבר 2007)
* *Show Haber* (2002–2003)
* *FOX ON Ana Haber* (2008–2010)
* *Nazlı Tolga ile Fox Ana Haber* (3 בספטמבר 2007 - 14 ביוני 2013)

## הערות שוליים

## קישורים חיצוניים

קטגוריה:עיתונאיות טורקיות
קטגוריה:מנחות טלוויזיה טורקיות
קטגוריה:בוגרי אוניברסיטת מרמרה
קטגוריה:מהגרים להולנד
קטגוריה:הולנדים שנולדו ב-1979
אווטאר: כשף האוויר האחרון – הרפתקאות הצוות

**אווטאר: כַּשָּף האוויר האחרון – הרפתקאות הצוות** (באנגלית: **The Avatar: The Last Air Bender – Team Avatar Tales**) הוא אנתולוגיה ורומן גרפי שפורסם על ידי דארק הורס קומיקס. הרומן אוסף את סיפורים שיצאו לרגל יום הקומיקס חינם של 2013, 2014 ו-2015 יחד עם עוד כמה סיפורים קצרים מקוריים שנוצרו במיוחד עבור אוסף זה.

הספר תוכנן במקור לצאת בספטמבר 2018, אך הוצאתו נדחתה מספר פעמים ולבסוף הספר שוחרר ב-2 באוקטובר 2019 והוא חלק מסדרת ספרי הקומיקס שיצרו מייקל דנטה דימרטינו ובריאן קונייצקו המתרחשים לאחר עלילת הסדרה אווטאר: כשף האוויר האחרון ומהווה חלק מהזיכיון האמריקאי "אווטאר: כשף האוויר האחרון".

## סיפורים

† - מציין סיפורים שהופיעו בגיליונות ליום הקומיקס חינם.

## ראו גם
* אווטאר - דמויות
* אווטאר: כשף האוויר האחרון (זיכיון)#קומיקס

## קישורים חיצוניים
* Team Avatar Tales באתר פאנדום
* AVATAR: THE LAST AIRBENDER--THE LOST ADVENTURES AND TEAM AVATAR TALES LIBRARY EDITION HC באתר Dark Horse

## הערות שוליים

הרפתקאות הצוות
קטגוריה:ספרי 2019
קטגוריה:ספרי דארק הורס קומיקס
קטגוריה:ספרי ג'ין לואן יאנג
קטגוריה:אנתולוגיית סיפורים קצרים
סיריאל דסרס

**סיריאל קולוולה דסרס** (באנגלית: **Cyriel Kolawole Dessers **; נולד ב־8 בדצמבר 1994 בטונגרן שבבלגיה) הוא כדורגלן ניגרי המשחק בעמדת החלוץ בקבוצת פנאתינאיקוס ובנבחרת ניגריה.

## קריירת מועדונים
דסרס גדל במחלקת הנוער של לוון. הוא ערך הופעה אחת בקבוצה הבוגרת של המועדון.

ב-2 באפריל 2014 חתם דסרס על חוזה לשתי עונות בלוקרן, במדיה ערך 34 הופעות ליגה והבקיע ארבעה שערים.

ב-7 ביולי 2016 חתם דסרס בנאק ברדה מליגת המשנה ההולנדית. הוא שיחק במועדון במשך עונה אחת, בה ערך 36 הופעות ליגה והבקיע 22 שערים.

ב-1 ביולי 2017 חתם דסרס על חוזה לשלוש עונות באוטרכט מליגת העל ההולנדית. ב-11 באוגוסט ערך את הופעת הבכורה שלו במועדון, בניצחון 0–3 על דן האג במסגרת המחזור הראשון בליגה לעונת 2017/2018. במשחק זה הבקיע את שער הבכורה שלו במועדון. בסך הכל ערך 47 הופעות ליגה במדי המועדון, בהן הבקיע 14 שערים.

ב-8 ביולי 2019 חתם דסרס בהראקלס אלמלו מליגת העל ההולנדית. ב-4 באוגוסט ערך את הופעת הבכורה שלו במועדון, בהפסד 0–4 להירנפיין במסגרת המחזור הראשון לעונת 2019/2020. ב-24 באוגוסט הבקיע את שער הבכורה שלו במועדון, בתיקו 1-1 נגד ויטסה ארנהם במסגרת המחזור הרביעי בליגה. הוא סיים את עונה זו עם 15 שערי ליגה ב-26 הופעות, וסיים כמלך השערים של הליגה, בצוותא עם סטיבן ברחהאוס.

ב-30 ביוני 2020 חתם דסרס על חוזה לארבע עונות בראסינג גנק מליגת העל הבלגית. ב-9 באוגוסט ערך את הופעת הבכורה שלו במועדון, בניצחון 1–2 על זולטה ורכם במסגרת המחזור הראשון בליגה לעונת . בסך הכל ערך 38 הופעות ליגה במדי המועדון, בהן הבקיע עשרה שערים.

ב-31 באוגוסט 2021 הושאל דסרס למשך עונה אחת לפיינורד מליגת העל ההולנדית. ב-14 בספטמבר ערך את הופעת הבכורה שלו במועדון, בתיקו 0-0 נגד מכבי חיפה במסגרת שלב הבתים של הקונפרנס ליג לעונת עונת 2021/2022 בקונפרנס ליג. ב-19 בספטמבר ערך את הופעת הבכורה שלו בליגה במדי המועדון, בניצחון 0–4 על פ.ס.וו. איינדהובן במסגרת המחזור החמישי לעונת 2021/2022. הוא ערך 27 הופעות ליגה במדי המועדון, בהן הבקיע תשעה שערים. כמו-כן, סיים כמלך השערים של הקונפרנס ליג, במסגרתה הפסידה פיינורד בגמר, עם עשרה שערים ב-13 הופעות.

ב-10 באוגוסט 2022 חתם דסרס בקרמונזה, העולה החדשה לסרייה א'.

## קריירה בינלאומית
ב-13 באוקטובר 2020 ערך דסרס את הופעת הבכורה שלו בנבחרת ניגריה, בתיקו 1-1 נגד נבחרת תוניסיה במשחק ידידות. ב-28 במאי 2022 הבקיע את שער הבכורה שלו בנבחרת, בהפסד 1–2 לנבחרת מקסיקו במשחק ידידות.

## תארים
;ראסינג גנק
* הגביע הבלגי (1): 2019/2020

;גלאזגו ריינג'רס
* גביע הליגה הסקוטית (1): 2023/2024

## קישורים חיצוניים

## הערות שוליים

קטגוריה:כדורגלנים בלגים
קטגוריה:כדורגלנים ניגרים
קטגוריה:חלוצי כדורגל בלגים
קטגוריה:חלוצי כדורגל ניגרים
קטגוריה:כדורגלני לוון
קטגוריה:כדורגלני לוקרן
קטגוריה:כדורגלני נאק ברדה
קטגוריה:כדורגלני אוטרכט
קטגוריה:כדורגלני הראקלס אלמלו
קטגוריה:כדורגלני ראסינג גנק
קטגוריה:כדורגלני פיינורד
קטגוריה:כדורגלני קרמונזה
קטגוריה:כדורגלני גלאזגו ריינג'רס
קטגוריה:כדורגלני נבחרת ניגריה
קטגוריה:כדורגלני גביע אפריקה לאומות 2025
קטגוריה:ספורטאים בלגים בהולנד
קטגוריה:ספורטאים בלגים באיטליה
קטגוריה:ספורטאים זרים בסקוטלנד
קטגוריה:ספורטאים ניגרים בהולנד
קטגוריה:ספורטאים ניגרים באיטליה
קטגוריה:ספורטאים ניגרים בסקוטלנד
קטגוריה:כדורגלני פנאתינאיקוס
קטגוריה:ניגרים שנולדו ב-1994
קטגוריה:בלגים שנולדו ב-1994
פ.ק. סלובאצקו 1

**פ.ק. סלובאצקו 1** (בצ'כית: **1. FC Slovácko**) הוא מועדון כדורגל מהעיר אוהרסקה הרדישטה, צ'כיה. המועדון הוקם בשנת 1927 בשם **ס.ק. סטארה מסטו** (בצ'כית: **SK Staré Město**) וב-1 ביולי 2000 התמזג עם המועדון **פ.ק. סלובאצקה סלביה אוהרסקה הרדישטה** (בצ'כית: **FC Slovácká Slavia Uherské Hradiště***)* ונקרא בשם **פ.ק. סינוט 1**. (בצ'כית **: 1.** **FC Synot**) עד שבשנת 2004 שונה שם המועדון לשמו הנוכחי. המועדון משחק בליגת העל הצ'כית. ולו זכייה אחת בגביע הצ'כי. המועדון מארח את משחקיו באצטדיון מסטצקי פוטבאלובי המכיל 8,121 מקומות.

## היסטוריה
המועדון, שהוקם ב-1927 בשם **ס.ק. סטארה מסטו**, שיחק ברמות הנמוכות של הכדורגל הצ'כוסלובקי ואחר כך הצ'כי. במשך כמה עשורים עד שזכה באליפות של מחוז מוראביה-שלזיה בעונת 1996/1997 ועלה לליגה הצ'כית השנייה בכדורגל לקראת עונת 1997/1998 בליגה השנייה שיחק המועדון במשך 3 עונות כשאת עונת 1999/2000 הוא סיים עם זכייה באליפות הליגה השנייה מה שזיכה אותו בהעפלה לליגה הבכירה. בעקבות העלייה לליגה הבכירה התמזג המועדון עם המועדון **פ.ק. סלובאצקה סלביה אוהרסקה הרדישטה,** ושינה את שמו **לפ.ק. סינוט 1.**

בשלוש העונות הראשונות בליגה הבכירה סיים המועדון בחלק התחתון של הטבלה, אך בעונתו הרביעית עונת 2003/2004 חל שיפור ניכר בביצועיו של המועדון והוא סיים את העונה במקום ה-5. בקיץ 2004 המועדון שינה את שמו באופן רשמי לשמו הנוכחי **פ.ק. סולבאצקו 1.** בעונה לאחר מכן עונת 2004/2005 שוב סיים המועדון בתחתית הטבלה, אך הצליח להעפיל לראשונה לגמר הגביע הצ'כי שם הפסיד 1–2 לבאניק אוסטרבה. בסך הכל שיחק המועדון 7 עונות בליגה הבכירה עד שאת עונת 2006/2007 סיים במקום האחרון בליגה וירד לליגת המשנה. המועדון שיחק שנתיים בליגה השנייה, כשבסיום עונת 2008/2009 עלה לליגה הבכירה אף על פי שסיים במקום העשירי, לאחר שהמועדון פ.ק. צ'אסלב שסיים במקום השני באותה עונה, מכר לסלובאצקו את הרישיון שלו לליגה הבכירה. באותה עונה, המועדון הגיע לגמר הגביע הצ'כי בפעם השנייה בתולדותיו, אך גם הפעם לא זכה בגביע לאחר שהפסיד לפ.ק. טפליצה. החל מעונת 2009/2010 שיחק המועדון בליגה הבכירה וסיים במרכז או בתחתית הטבלה כשהשיא היה המקום ה-6 בעונת 2013/2014, כך במשך 11 עונות. בעונת 2020/2021 חל שיפור ביכולתו של המועדון כשהצליח לסיים במקום ה-4 בליגה, שזיכה אותו בכרטיס לשלב המוקדמות השני בקונפרנס ליג בעונת 2021/2022, שם הפסיד בפנדלים ללוקמוטיב פלובדיב מבולגריה לאחר שכל קבוצה ניצחה בתוצאה 1–0 בביתה. מגמת השיפור נמשכה גם בעונת 2021/2022 כשהמועדון סיים פעם נוספת במקום הרביעי בליגה, אך בנוסף זכה בגביע המקומי לראשונה בתולדותיו לאחר שניצח בגמר את ספרטה פראג בתוצאה 3–1, והעפיל לשלב המוקדמות בליגה האירופית, בעונת 2022/2023. בשלב המוקדמות פגשה סלובאצקו את פנרבחצ'ה מטורקיה הפסידה לה בתוצאה 0–3 בחוץ וסיימה איתה בתיקו 1–1 בבית בגומלין שלא הספיק לה להעפלה לשלב הפלייאוף בליגה האירופית, והיא נשרה לשלב הפלייאוף בקונפרנס ליג. שם ניצחה פעמיים את א.י.ק. סולנה משוודיה והעפילה לשלב הבתים, בו סיימה במקום האחרון בבית.

## שחקנים
### סגל נוכחי
; נכון ב-13 באוקטובר 2025

 

 

 

 

 

 

 (בהשאלה מנירגאזה ספרטקוס)

## תארים
**[[הגביע הצ'כי בכדורגל|הגביע צ'כי]]**
* **זכייה:** 2021/2022
** **סגנות:** 2004/2005, 2008/2009

**ליגה צ'כית שנייה**
* **אלופה:** 1999/2000

## תוצאות במסגרת האירופית
### תוצאות
בכל התוצאות (בית וחוץ) מספר השערים של סלובאצקו מוצג ראשון.

### סיכום
מעודכן ל-4 בנובמבר 2022

## קישורים חיצוניים

*  

## הערות שוליים

קטגוריה:קבוצות כדורגל שהוקמו ב-1927
קטגוריה:קבוצות כדורגל צ'כיות
JYP אנטרטיינמנט

**JYP אנטרטיינמנט** (בקוריאנית: **엔터테인먼트**) היא חברה בתחום הבידור וחברת תקליטים שהוקמה בשנת 1997 על ידי ג'ין יאנג פארק. לחברה חוזים עם מספר זמרים קוריאנים ידועים. החברה נסחרת בבורסה לניירות ערך של קוריאה הדרומית.

## היסטוריה
בשנת 1997 פארק הקים חברה שפועלת תחת השם הנוכחי החל משנת 2001. בשנת 1997 הוא החתים את זמר הראשון של החברה Pearl. בשנת 1999 JYP אנטרטיינמנט הקימו להקה ראשונה של החברה Groove Over Dose.

בדצמבר 2000 הוחתם בדרן וזמר Rain שהיה ההצלחה המסחרית הראשונה של החברה. תוך זמן קצר הוא הגיע למכירת יותר ממיליון העתקים של האלבומים שלו. בשנת 2006 החברה לראשונה הקימה להקת בנות Wonder Girls שבשנת 2009 היו הרכב קוריאני ראשון שהגיע למצעד הפזמונים של billboard עם השיר שהוצב במקום ה-76. עד לתחילתה של קריירת הסולו בלהקה כיכבה קים היונה.

בשנת 2008 החברה ניהלה תחרות שבסיומה הוקמו שני להקות בנים חדשות. בשנת 2009 החברה נכנסה לתחום הפקות לטלוויזיה.

בנובמבר 2011 הוקמה חברת בת לפעילות בארצות הברית. תוך שנה התברר שרעיון מהווה כישלון מסחרי והוחלט לסגור כל פעילות בארצות הברית.

בשנת 2014 נחתם חוזה עם זמר עולה ברנרד פארק. בשנת 2015 נחתמה להקות בנות טווייס שזכתה להצלחה גדולה. בשנת 2017 החברה נכנסה לשוק הסיני בנוסף לפעילות בשוק המקומי וביפן.

בשנת 2018 החברה הייתה חברת בידור קוריאנית היחידה שהגיע לדירוג של פייננשל טיימס והיא דורגה במקום ה-12 בין כלל החברות מקוריאה הדרומית. בשנת 2019 החברה הקימה להקת בנות "איצי". מאז ועד לשנת 2022 הלהקה זכתה ב-25 פרסי מוזיקה.

בשנת 2022 החברה הקימה להקת בנות חדשה בשם אנמיקס.

## אמנים
כל האמנים תחת JYP Entertainment ידועים ביחד בשם **JYP Nation**.

## קישורים חיצוניים

* 

## ביאורים

קטגוריה:חברות דרום קוריאניות
קטגוריה:חברות בידור
קטגוריה:חברות תקליטים דרום-קוריאניות
עראנה

**עַרַּאנֶה** (בערבית: **عرّانة**) הוא כפר פלסטיני בצפון השומרון הממוקם 4 ק"מ צפונית-מזרחית לג'נין. לפי הלשכה המרכזית לסטטיסטיקה של הרשות הפלסטינית נכון לשנת 2006 היישוב מונה 2,144 תושבים. הכפר ממוקם 240 מטרים מעל פני הים.

## מקור השם
על פי חלק מהמסורות מקור השם עראנה הוא בוואדי עוראנה שבערב הסעודית, בקרבת העיר מכה, ומכאן מסיקים כי ייחוסם של תושבי הכפר הוא ייחוס ערבי מכובד. על פי גרסה אחרת, מקור השם בשורש הסורי "ערנא" שמשמעו "יציב ומתגבר". ובכל מקרה רואים תושבי הכפר את עצמם כבעלי מוצא מכובד, והם נודעים בפולקלור כאנשים המתאפיינים בכנות, בהתעקשות על עשיית צדק ומניעת עוול, ובאהבת האדמה והידע. ישנה גם טענה כי מקור השם הוא במונח הקדום "מאורת אריות" (عرين الأسد), ומתייחס לקברי מכובדים מן התקופה הביזנטית המצויים בסביבת הכפר.

## היסטוריה
ייתכן שזהו מיקום היישוב "ערונה" שמוזכר ברשימת הכיבושים של תחותמס השלישי.

נמצאו במקום כלי חרס מהתקופה הביזנטית.

עראנה, כחלק מארץ ישראל, סופחה אל תוך האימפריה העות'מאנית בשנת 1517. במפקד של שנת 1596 הופיע הכפר בשם "עראנה", בנאחיית סארה, בסנג'ק לג'ון. נרשמה בו אוכלוסייה של 17 בתי אב, כולם מוסלמים. הם שילמו מס בשיעור אחיד של 25% מן התוצר החקלאי, כולל חיטה, שעורה, יבולי קיץ, עצי זית, עיזים וכוורות דבורים, בנוסף להכנסות מזדמנות, ובסך הכל סכום של 9,000 אקצ'ה.

בשנת 1838 נרשם המקום ככפר במחוז ג'נין.

בשנת 1870 ציין ויקטור גרן את הכפר כעומד בראש גבעה קטנה.

בשנת 1882 פרסמה הקרן לחקר ארץ ישראל את סקר ארץ-ישראל המערבית, בו תוארה עראנה: "כפר קטן, עשוי בעיקר מבוץ עם כמה בתי אבן, ובהיקף חצרות עם זיתים. אספקת המים בו מגיעה מבורות מים. ישנו מבנה (קובה) בערך רבע מייל צפונית לכפר".

### תקופת המנדט הבריטי
במפקד של 1922 שביצעו שלטונות המנדט הבריטי, נרשמה בכפר אוכלוסייה של 216 מוסלמים, עם עליה קטנה במפקד של 1933 ל-267 מוסלמים, ב-46 בתי אב.

בסקר הכפרים של 1945 נרשמו 320 איש, כולם מוסלמים, ו-7,866 דונמים של אדמה. מתוך השטח, 13 דונמים שימשו למטעים ולהשקיה, 6,460 דונמים לדגנים, ו-10 דונמים כשטח בנוי.

### במלחמת העצמאות
הכפר עראנה נכבש במסגרת הקרב על ג'נין במלחמת העצמאות, קרב שהתרחש כחלק מ"מבצע יצחק" לבלימת צבא עיראק בצפון השומרון. לאחר הכנות שכללו כיבוש מספר כפרים מצפון לג'נין, נפתח המבצע ב-1 ביוני 1948 בכיבוש הכפר מוקיבלה. משם המשיך כוח מגדוד 13 של חטיבת גולני לכפר עראנה, וכשהגיע אליו בלילה מצא אותו ריק. ביום למחרת כבר כותרה ג'נין. כחודש לאחר מכן השתלטו מחדש כוחות ערביים מקומיים וצבא עיראקי על הכפר עראנה.

### התקופה הירדנית
לאחר מלחמת העצמאות, על פי הסכמי שביתת הנשק שלאחריה,
עבר עראנה לשליטה ירדנית.

במפקד הירדני של 1961 נספרו בכפר 539 תושבים.

### לאחר מלחמת ששת הימים
לאחר מלחמת ששת הימים עבר עראנה לשליטה ישראלית. וב-1967 האוכלוסייה בו נאמדה בכ-1,200 איש.

ב-11 במאי 2009 שלושה שוהים בלתי חוקיים מהכפר רצחו את גריגורי רבינוביץ' בסכינים בפרדס ליד גן יבנה.

נכון ל-2022 מוערכת אוכלוסיית הכפר ב-2,339 אנשים, כ-51% מהם גברים, ו-49% נשים. הגיל הממוצע הוא 21, 37% מהאוכלוסייה מתחת לגיל 15.

## גאוגרפיה
הכפר ממוקם קרוב לקו הירוק, מוקף שדות ירוקים, ובקרבתו נמצאים הכפרים ערבונה, דיר ע'זאלה, בית קאד וג'למה. בקרבת היישוב קברים ושרידים ארכאולוגיים של ישוב קדום, כמו גם קברי שייח'ים בשם "מקאם השיח' עבדאללה", "מקאם השייח' סלאח" ו"מקאם השייח' סעיד".

## ביבליוגרפיה

## הערות שוליים

קטגוריה:השומרון: יישובים
קטגוריה:נפת ג'נין
קטגוריה:הרשות הפלסטינית: יישובים
לן סמול

**לנינגטון "לן" סמול** (באנגלית: **Lennington "Len" Small**; ) היה פוליטיקאי אמריקאי מאילינוי, איש המפלגה הרפובליקנית, שכיהן כמושל אילינוי ה-26 בשנים 1921–1929, כחבר הסנאט של אילינוי בשנים 1901–1903, וכגזבר של אילינוי בשנים 1905–1907 ושוב בשנים 1917–1919. הוא נודע בשל האישומים נגדו במעילה.
## ראשית חייו
לן סמול נולד במחוז קנקאקי שבאילינוי. הוא למד במערכת החינוך הציבורית בבית הספר הנורמלי של צפון אינדיאנה, כיום אוניברסיטת ולפראיסו. לאחר סיום לימודיו הוא היה למורה, והשקיע במקרקעין, ובסופו של דבר היו בבעלותו חווה, בנק והעיתון היומי של קנקאקי. ב-1883 נשא סמול לאישה את אידה מור, ולשניים נולדו שלושה ילדים. אידה נפטרה באופן פתאומי ב-1922, בגיל 60, שישה חודשים לאחר השבעתו של סמול כמושל, כתוצאה משבץ מוחי, כאשר הם שבו למעונם לאחר זיכויו של סמול מההאשמות במעילה.
## קריירה פוליטית
הקריירה הפוליטית של סמול החלה ב-1901, כאשר הוא נבחר לסנאט של אילינוי. הוא כיהן בסנאט עד 1905.

בשנים 1905–1907 ושוב בשנים 1917–1919 הוא שימש כגזבר של אילינוי. בשנים 1908–1912 הוא היה עוזר הגזבר של ארצות הברית שאחראי על השלוחה של מחלקת האוצר של ארצות הברית בשיקגו. בשנים 1908, 1912 ו-1932 הוא היה נציג לוועידה הארצית של המפלגה הרפובליקנית.

ב-1920 נבחר סמול כמושל אילינוי, וב-1924 הוא נבחר לתקופת כהונה שנייה. שישה חודשים לאחר השבעתו הוא הואשם במעילה בסכום של יותר ממיליון דולר במסגרת מזימה להלבנת הון שבה הוא הפקיד כספי מדינה לבנק פיקטיבי כאשר היה גזבר אילינוי. במשפט הוא זוכה, אך שמונה מבין אנשי חבר המושבעים קיבלו מאוחר יותר משרות בשירות המדינה, ובכך עלו חשדות להשפעה פסולה.

כמושל, העניק סמול חנינה לעשרים חברי מפלגת הפועלים הקומוניסטית של אמריקה, שהורשעו במסגרת החוק נגד ההסתה של 1919. הוא גם חנן יותר מאלף עבריינים מורשעים, כולל הארי גוזיק, אחיו של ג'ייק גוזיק מכנופיית שיקגו, שהורשע בחטיפת נערות צעירות ואילוצן לעבוד בזנות ("עבדות לבנה").

ב-1923, שוחרר מהכלא מבריח המשקאות אדוארד "ספייק" אודונל מדרום שיקגו בזכות סמול. אודונל שב לשיקגו והיה למנהיג אחת מכנופיות הברחת המשקאות החזקה ביותר בעיר.

בסופו של דבר ניזוק סמול מהמוניטין שלו כאדם מושחת בבחירות, כאשר ב-1928 הוא נוצח בבחירות המקדימות של המפלגה הרפובליקנית שכונו "בחירות האננס" , על שם הכינוי "אננס" שניתן לרימוני יד. בבחירות אלו נוצח סמול על ידי מזכיר המדינה המכהן של אילינוי, לואיס לינקולן אמרסון שזכה ב-63 אחוזים של הקולות, מול 37 האחוזים של סמול. ב-1932, ושוב ב-1936, ניסה סמול להתמודד ללא הצלחה בבחירות למשרת המושל.

לן סמול נפטר בקנקאקי ב-17 במאי 1937. הוא נטמן בבית הקברות מאונד גרוב שבעיר.
## לקריאה נוספת

* Howard, Robert (1988). Mostly Good and Competent Men. Springfield, Illinois: Illinois Issues and the Illinois State Historical Society. pp. 236-243.


## קישורים חיצוניים

* לן סמול באתר אגודת המושלים הלאומית 
* לן סמול באתר The Political Graveyard 
* 

## הערות שוליים

קטגוריה:אמריקאים ילידי אילינוי
קטגוריה:מושלי אילינוי
קטגוריה:מושלי מדינות ארצות הברית מהמפלגה הרפובליקנית
קטגוריה:מזכירי אוצר במדינות ארצות הברית
קטגוריה:חברי האספה הכללית של אילינוי
קטגוריה:בוגרי אוניברסיטת ולפראיזו
קטגוריה:אמריקאים שנולדו ב-1862
קטגוריה:אמריקאים שנפטרו ב-1936
מונצ'ו

**רמון רודריגס חימנס** (בספרדית: **Ramón Rodríguez Jiménez**; נולד ב-13 בספטמבר 1999 בפלמה דה מיורקה שבספרד), הידוע בכינוי **מונצ'ו** (בספרדית: **Monchu**), הוא כדורגלן ספרדי המשחק בעמדת הקשר בקבוצת אריס סלוניקי מליגת העל היוונית.

## קריירת מועדונים
מונצ'ו החל לשחק כדורגל במחלקת הנוער של מיורקה, ובשנת 2012 עבר למחלקת הנוער של ברצלונה. ב-15 בדצמבר 2017 ערך את הופעת הבכורה שלו בברצלונה ב', קבוצת המילואים של המועדון, כשהחליף את אוריול בוסקטס בהפסד 3-1 לקדיס במסגרת המחזור ה-19 בליגה הספרדית השנייה לעונת . ב-8 באוגוסט 2020 ערך את הופעתו היחידה בקבוצה הראשונה של המועדון, כשהחליף את אנטואן גריזמן בניצחון 3-1 על נאפולי במסגרת שלב שמינית הגמר של ליגת האלופות לעונת 2019/2020.

ב-22 בספטמבר 2020 הושאל מונצ'ו למשך עונה אחת לז'ירונה מהליגה הספרדית השנייה. ב-26 בספטמבר ערך את הופעת הבכורה שלו במועדון, בהפסד 2-0 לספורטינג חיחון במסגרת המחזור השלישי בליגה לעונת . ב-18 באוקטובר הבקיע את שער הבכורה שלו במועדון, בניצחון 1-0 על ריאל אוביידו במסגרת המחזור השישי בליגה. בסך הכל ערך 43 הופעות ליגה במדי המועדון במהלך תקופת ההשאלה, בהן הבקיע שלושה שערים.

ב-16 ביולי 2021 חתם מונצ'ו בגרנדה מהלה ליגה. ב-16 באוגוסט ערך את הופעת הבכורה שלו במועדון, בתיקו 0-0 נגד ויאריאל במסגרת המחזור הראשון בליגה לעונת 2021/2022. בסך הכל ערך 14 הופעות ליגה במדי המועדון.

ב-1 בפברואר 2022 הושאל מונצ'ו לריאל ואיאדוליד מהליגה הספרדית השנייה עד לתום עונת .} ב-6 בפברואר ערך את הופעת הבכורה שלו במועדון, בתיקו 0-0 נגד פואנלברדה במסגרת המחזור ה-26 בליגה. ב-27 במרץ הבקיע את שער הבכורה שלו במועדון, בניצחון 2-1 על אלקורקון במסגרת המחזור ה-33 בליגה. בסך הכל ערך 15 הופעות ליגה במהלך תקופת ההשאלה, בהן הבקיע שני שערים. ב-1 ביולי 2022 חתם במועדון באופן קבוע.

## קישורים חיצוניים

## הערות שוליים

קטגוריה:כדורגלנים ספרדים
קטגוריה:קשרי כדורגל ספרדים
קטגוריה:כדורגלני ברצלונה אתלטיק
קטגוריה:כדורגלני ברצלונה
קטגוריה:כדורגלני ז'ירונה
קטגוריה:כדורגלני גרנדה
קטגוריה:כדורגלני ריאל ואיאדוליד
קטגוריה:ספרדים שנולדו ב-1999
מרגריטה רובלס

**מריה מרגריטה רובלס פרנאנדס** (בספרדית: **María Margarita Robles Fernández**; נולדה ב-10 בנובמבר 1956) היא פוליטיקאית ומשפטנית ספרדייה ממפלגת הפועלים הסוציאליסטית הספרדית המשמשת כשרת ההגנה של ספרד מאז 7 ביוני 2018. בעבר שימשה כשרת החוץ הזמנית בין 30 בנובמבר 2019 ל-13 בינואר 2020.

בעברה, הייתה רובלס שופטת והפכה לאישה הראשונה שעמדה בראש בית משפט מחוזי והרביעית שנכנסה לבית המשפט העליון של ספרד.

## ביוגרפיה
רובלס נולדה בלאון ב-10 בנובמבר 1956, בתם של עורך דין ועקרת בית. בגיל 12 עברה משפחתה לברצלונה, ורובלס למדה משפטים באוניברסיטת ברצלונה. ב-1981 הפכה רובלס לאישה הרביעית בתולדות ספרד שהוסמכה כשופטת. שנה לאחר מכן הפכה לשופטת בבית הדין לערכאות של בלגר. מאוחר יותר עברה לבית המשפט הפרובנציאלי של ברצלונה. ב-1990 הפכה לנשיאת בית המשפט המחוזי של ברצלונה, והפכה בכך לאישה הראשונה בתולדות ספרד שעמדה בראש בית משפט מחוזי.

ב-1993 היא פרשה מעולם המשפטים ועברה לפוליטיקה. היא הצטרפה למפלגת הפועלים הסוציאליסטית ומונתה לתת-מזכירה במשרד המשפטים. ב-1994 היא מונתה בידי פליפה גונסאלס למזכירת המדינה לענייני פנים של ספרד. בתקופת כהונתה בתפקיד היא פעלה נגד ה-GAL - חוליות מתנקשים לא-חוקיות שהוקמו בידי פקידים בממשלת ספרד במטרה להילחם בבדלנים הבסקים של ארגון הטרור אט"א. רובלס עצרה את הזרמת הכספים ל-GAL, ופעלה לקידום חקירת מותם של חוסה אנטוניו לאסה וחוסה איגנסיו סבאלה, שני מורדים בסקים שנחטפו, עונו ונרצחו בידי ה-GAL. כמו כן פעלה לחקור את פרשת לואיס רולדאן והובילה למעצרו בעוון מעילה ושוחד.

השערוריות הרבות שליוו אותה גרמו לנפילתה של ממשלת גונסאלס ולהפסד של מפלגת הפועלים הסוציאליסטית בבחירות 1996. בעקבות כך, חזרה רובלס לעולם המשפטים, ובשנת 2004 מונתה לשופטת בבית המשפט העליון של ספרד. בספטמבר 2008 היא נבחרה לחברה במועצה הכללית של הרשות השופטת (CGPJ), ונחשבה לאחד החברים הפעילים ביותר בה. היא כיהנה בתפקיד עד דצמבר 2013. במהלך כהונתה היא תמכה בהדחתו מתפקידו של נשיא בית המשפט קרלוס דיבר.

במאי 2016 ביקשה רובלס מהמועצה הכללית של הרשות השופטת להעניק לה חופשה מתפקידיה השיפוטיים כדי שהיא תוכל לחזור לפוליטיקה. בהצבעה שנערכה, קבעה המועצה ברוב של 4 נגד 3, כי לא ניתן להעניק חופשה כזו, וכי רובלס תיאלץ לוותר על תפקידיה לצמיתות כדי להצטרף לפוליטיקה. לאחר שעשתה זאת, הצטרפה למפלגה הסוציאליסטית ונבחרה לקורטס חנרלס מטעם מדריד. ביוני 2018, במהלך הצבעת האי-אמון נגד מריאנו רחוי, הפרה רובלס את הוראת מנהיגי המפלגה להימנע, והצביעה בעד ההדחה. בעקבות נפילת ממשלת רחוי והקמת ממשלתו של פדרו סנצ'ס, מונתה רובלס לשרת ההגנה. לתקופה קצרה בין 30 בנובמבר 2019 ל-13 בינואר 2020, שימשה רובלס גם כשרת החוץ, האיחוד האירופי ושיתוף הפעולה.

## קישורים חיצוניים

* 

קטגוריה:שרי ממשלת ספרד
קטגוריה:שרות ממשלה
קטגוריה:פוליטיקאיות ספרדיות
קטגוריה:משפטניות
קטגוריה:משפטנים ספרדים
קטגוריה:ספרדיות שנולדו במאה ה-20
קטגוריה:ספרדים שנולדו ב-1956
עין יבנאל

ממוזער|צמחייה ומקומות ישיבה אפשריים סביב המעיין
**עין יבנאל** הוא מעיין שכבה הנובע בתוך מערת בזלת בצלע נחל חרצית שבגליל התחתון, סמוך למושבה יבנאל.

המים נובעים בתוך מערת נקבה חשוכה וגדולה שנחצבה בסלע בצורה עגולה עם שני חללים מרכזיים. הכניסה למערה היא דרך פתח ברוחב חצי מטר בקיר הבטון התוחם את המערה, שמוסתר מאחורי שיחים תחת עץ תאנה גדול. המערה חשוכה ולפעמים אפשר למצוא בה נרות שמטיילים קודמים השתמשו בהם. מי המעיין קרים כל השנה. עומק המערה הוא 1.5 מטר ורוחבה 8 מטרים.

החנייה הכי קרובה למעיין היא בבית העלמין הדרומי של יבנאל, ממנו יש להמשיך כ-25 דקות בהליכה שעשויה להיות מאתגרת על צלע ההר כדי להגיע למעיין.

## קישורים חיצוניים
* 
* 
* 

## הערות שוליים

קטגוריה:הגליל התחתון: מעיינות
קטגוריה:יבנאל
שון קלייר

**שון תומפסון קלייר** (באנגלית: **Sean Thompson Kleier**; נולד ב-29 במרץ 1987) הוא שחקן אמריקאי.

## ביוגרפיה
קלייר נולד וגדל בלואיוויל, קנטקי, שם התחנך בבית הספר קנטקי קאנטרי (אנ'). בהמשך למד לתקופה קצרה במכללת בואודין (אנ') במיין לפני שעבר לניו יורק. בניו יורק לקח חלק בקבוצת האימפרוביזציה *Upright Citizens Brigade* (אנ').

קלייר הוא מייסד שותף של חברת ההפקה והמדיה Motiv Creative, בה קלייר ואחיו יוצרים תוכן עבור קבוצות הסברה פוליטית.

## קריירה
בשנת 2013 ביצע קלייר הופעת אורח בסדרת המערכונים "*Hey Girl" של רשת [[MTV]].* 

בשנת 2014 שיחק בתפקיד ראשי בסדרת הטלוויזיה "Mr. Right".
בשנת 2015 שיחק בתפקיד קטן בסרט הקולנוע "המתמחה".
בשנת 2018 גילם קלייר את הסוכן סטולץ בסרט "אנטמן והצרעה".

בשנת 2020 שיחק בתפקיד ראשי בסרט הטלוויזיה של ערוץ לייפטיים "Chris Watts: Confession of a Killer".

בשנת 2021 לוהק לתפקיד בסרט הקומדיה הרומנטית "בקרוב אצלכם", שהוקרן לראשונה בנטפליקס ב-4 באוגוסט 2022.

## פילמוגרפיה

### קולנוע

### טלוויזיה

## קישורים חיצוניים

## הערות שוליים

קטגוריה:שחקני קולנוע וטלוויזיה אמריקאים
קטגוריה:שחקנים ביקום הקולנועי של מארוול
קטגוריה:אמריקאים שנולדו ב-1987
יחסי לטביה–פורטוגל

[250px|ממוזער|[ראש ממשלת לטביה ואלדיס דומברובסקיס נפגש עם שגריר פורטוגל ז'ואאו לואיש ניזה פיניירו, 2010]]
**יחסי לטביה–פורטוגל** הם יחסי החוץ בין לטביה לבין פורטוגל.

## היסטוריה
פורטוגל הכירה בלטביה דה יורה ב-19 בפברואר 1921, ומאז הכירה בריבונותה של לטביה, אשר אושרה אז על ידי ההכרה של פורטוגל בלטביה ב-27 באוגוסט 1991 וכינון היחסים הדיפלומטיים מחדש ב-2 באוקטובר 1991.
ב-15 בדצמבר 1929 חתמו לטביה ופורטוגל על הסכם סחר דו-צדדי.

לאחר כיבוש לטביה על ידי ברית המועצות ב-1940, היחסים הבין-מדינתיים הוחלפו רשמית ביחסי פורטוגל–ברית המועצות. עם זאת, משטרו של הרודן אנטוניו דה אוליביירה סלזאר בפורטוגל, שהיה פשיסטי-למחצה ואנטי-קומוניסטי חריף, לא הכיר בסיפוח זה. גם לאחר מהפכת הציפורנים ב-1974 והסיום של המשטר, פורטוגל מעולם לא הכירה רשמית בסיפוחה של לטביה בברית המועצות.

לאחר קריסת ברית המועצות ב-1991, לטביה חזרה לעצמאות מלאה באותה שנה. מכיוון שפורטוגל מעולם לא הכירה רשמית בסיפוחה של לטביה בברית המועצות, היא לא הייתה חייבת להכיר רשמית גם בעצמאותה המחודשת של לטביה. במהלך ההתקרבות של לטביה לאחר מכן ל, שפורטוגל חברה בו מאז 1986, ולברית ההגנה המערבית נאט"ו, שפורטוגל הייתה ממייסדותיה ב-1949, התקרבו גם פורטוגל ולטביה זו לזו. ב-27 בספטמבר 1995 הם הסכימו על הסכם הגנה הדדי על השקעות, שנחתם ב-17 ביולי 1997. ב-17 באוקטובר 2000 חתמו שתי המדינות בליסבון על הסכם שיתוף פעולה בתחומי החינוך, התרבות, המדע והטכנולוגיה, ובעקבותיו ב-19 ביוני 2001 בריגה הצהרת כוונות להסכם למניעת כפל מס ולמניעת העלמת מס. ב-2001 פורטוגל פתחה שגרירות משלה בריגה. שתי המדינות חתמו על הסכם דו-צדדי להגנה על מידע מהשירות החשאי ב-24 בינואר 2007 בליסבון.

במהלך מדיניות הצנע הנוקשה והמקיפה בפורטוגל לאחר משבר החוב האירופי, שהכניס את המדינה למשבר כלכלי עמוק משנת 2010, פורטוגל סגרה שוב את שגרירותה בלטביה ב-2012. בשנת 2014 הצטרפה לטביה לגוש האירו, כך שהיא חולקת מאז את אותו המטבע עם פורטוגל (משתתפת מייסדת ב-1999). ב-2016 סגרה לטביה שוב את שגרירותה בפורטוגל. ללא קשר לכך, היחסים הבילטרליים נותרו טובים, כפי שעולה מביקורי מדינה רגילים, במיוחד ברמת מזכיר המדינה. כיום, שתי המדינות הן חברות האיחוד האירופי, נאט"ו, האו"ם ופורומים רב צדדיים אחרים.

## נציגויות דיפלומטיות
* לטביה מיוצגת בפורטוגל באמצעות שגרירותה בדבלין, אירלנד, ובנוסף מחזיקה 3 קונסוליות בליסבון, פונטה דלגדה ופורטו.
* פורטוגל מיוצגת בלטביה באמצעות שגרירותה בסטוקהולם, שוודיה.

## קישורים חיצוניים

## הערות שוליים

קטגוריה:ערכים ללא קטגוריות פיזיות - יחסי חוץ
בקרוב אצלכם

**בקרוב אצלכם** (באנגלית: **Wedding Season**) הוא סרט קומדיה רומנטית בהפקה הודית-אמריקאית משנת 2022 בבימויו של טום דיי לתסריט שכתב שיבאני סריבסטווה.

## עלילה
לאחר שביטלה את אירוסיה, השאירה מאחור קריירת בנקאות מצליחה בעיר, ועברה לניו ג'רזי להתחלה חדשה, אשה (פאלאווי שרדה) לא יכלה להרגיש טוב יותר. אמה, לעומת זאת, חושבת שבתה הבכורה עומדת להחמיץ חיים שלמים של אושר, אם היא לא תתמקד במציאת בעל במקום להתרכז בקריירה.

אמה לוקחת את העניינים לידיים, ויוצרת פרופיל היכרויות מקוון על מנת להגדיר לאשה התאמה "מושלמת". ראבי (סוראג' שארמה) – או ליתר דיוק הוריו של ראבי – שיש להם את אותו רעיון בדיוק עבור בנם נרתמים אף הם לשידוך.

בדייט הראשון,  אשה וראבי  מגלים במהירות, שכל אחד נמצא במקום אחר לכאורה בחייהם כרגע. לאחר שהבינה שאמה לא מפסיקה לנדנד ולא תוותר, אשה מציעה לראבי תוכנית שתהיה win-win עבור שניהם: מערכת יחסים בהם יעמידו פנים שהם יוצאים ביחד, כדי לעבור את עונת החתונות הקרובה. באמצעות אינספור הזמנות, ריקודים ושמלות בשלושת החודשים הקרובים.

אשה ורבי מגלים אט אט שאולי יש להם יותר במשותף ממה שהם חושבים. אולי ההורים שלהם בכל זאת עלו על משהו.

## שחקנים ודמויות
* סוראג' שארמה – ראבי
* פאלאווי שרדה – אשה
* ריזוואן מאנג'י – ויג'אי
* אריאנה אפסר – פרייה
* שון קלייר – ניק
* וינה סוד – סוניטה
* מאנוג' סוד – דינש
* רות גודווין – טינה
* דמיאן תומפסון – ג'יימס
* שובאש סנטוס – דרשיט
* יוליוס צ'ו – יושי

## הפקה
במרץ 2021, פורסם שסוראג' שארמה ופאלאווי שרדה לוהקו לתסריט שנכתב על ידי שיבאני שריסטאבה וביים טום דיי עבור נטפליקס. מאוחר יותר באותו חודש לוהקו ריזוואן מאנג'י וארי אפסר. ב-15 באפריל 2021 לוהק שון קלייר לתפקיד ניק בן זוגה של אחותה של אשה.

שלב הצילומים החל ב-19 באפריל והסתיים ב-31 במאי 2021 בטורונטו, קנדה. הסרט כלל סצנות חוצות ומסעדות שצולמו באזור הבזאר ההודי בטורונטו.

## קישורים חיצוניים

## הערות שוליים

קטגוריה:סרטי 2022
קטגוריה:סרטי קומדיה רומנטית אמריקאיים
קטגוריה:סרטים באנגלית
קטגוריה:נטפליקס: סרטים
קבוצת מולטיברוט

במתמטיקה, **קבוצת מולטיברוט** היא קבוצת הערכים במישור המרוכב שערכם המוחלט נשאר מתחת לערך סופי כלשהו לאורך איטרציות על ידי חבר במשפחת רקורסיות פולינומיות מתוקנות. השם הוא הלחם בסיסים של מולטיפל (multiple) כלומר: הרבה, וקבוצת מנדלברוט.

:  z \mapsto z^d + c . \, 

כאשר d ≥ 2. ניתן להכליל עוד יותר את המעריך *d* לערכים שליליים ושברים.

## דוגמאות
המקרה של

:  d = 2\,

הוא קבוצת מנדלברוט הקלאסית שממנו נגזר השם.

הקבוצות של ערכים אחרים של *d* מציגים גם תמונות פרקטליות כשהן משורטטות במישור המורכב.

כל אחת מהדוגמאות של חזקות שונות d המוצגות להלן משורטטת באותו קנה מידה. הערכים של *c* ששייכים לקבוצה מסומנים בשחור. ערכים של *c* שיש להם ערך בלתי מוגבל תחת רקורסיה, ולכן אינם שייכים לקבוצה, משורטטים בצבעים שונים, המוצגים כקווי מתאר, בהתאם למספר האיטרציות שגרמו לערך לחרוג מגודל קבוע באלגוריתם Escape Time .

### מעריכים חיוביים
הדוגמה  היא קבוצת מנדלברוט המקורית. הדוגמאות עבור  נקראות *קבוצות מולטיברוט*. קבוצות אלה כוללות את נקודת המרכז (0,0) ויש להן היקפים פרקטליים.

### מעריכים שליליים
כאשר *d* הוא שלילי, נראה שהקבוצה מקיפה אך אינה כוללת את נקודת המרכז. ישנה התנהגות מורכבת מעניינת בקווי המתאר בין הקבוצה לנקודת המרכז, באזור צורת כוכב עם סימטריה סיבובית של .

## קישורים חיצוניים

קטגוריה:פרקטלים
Broadway Girls

"**Broadway Girls**" (בעברית: "**בנות ברודוויי**") הוא סינגל שהוקלט על ידי הראפר האמריקאי ליל דורק, בהשתתפות הזמר האמריקאי מורגן וולן. הוא יצא לאור ב-17 בדצמבר 2021, על ידי חברת התקליטים אלאמו, כסינגל שני מתוך האלבום *[[7220]]*.

## רקע
ב-1 באוקטובר 2021 פרסם וולן טיזר קצר בחשבון האינסטגרם שלו יחד עם הכיתוב: "איני יודע מה זה, אך זה נשמע נכון". הוא הסביר שההשראה לשיר שאובה מרחובות ברודוויי שבנאשוויל. מילותיו מספרות על ההליכה לבר SoBro, שבבעלותו של זמר הקאנטרי ג'ייסון אלאדין. וולן מגלם בשיר גבר שנפגש עם אישה בדאון טאון של נאשוויל.

## וידאו קליפ
הווידאו קליפ הרשמי של השיר פורסם ב-20 בדצמבר 2021. הוא צולם ברחוב ברודוויי בנאשוויל, שנסגר לתנועה לרגל הצילומים. נכון לאוגוסט 2022 עומד מונה הצפיות של הקליפ על למעלה מ-50 מיליון צפיות.

## מיקומי שיא

## נתוני מכירות

## קישורים חיצוניים

## הערות שוליים

קטגוריה:שירי ליל דורק
קטגוריה:שירי מורגן וולן
קטגוריה:שירים באנגלית
קטגוריה:שירים על ניו יורק
קטגוריה:שירי מוזיקת דריל
קטגוריה:שירי מוזיקת קאנטרי אמריקאיים
ראש מטה ההגנה (ספרד)

**ראש מטה ההגנה** (בספרדית: **Jefe del Estado Mayor de la Defensa** או בקיצור **JEMAD**) הוא הדרג הפיקודי העליון בכוחות המזוינים של ספרד. באופן רשמי הוא כפוף למלך ספרד, אולם בפועל הוא כפוף לשר ההגנה והוא היועץ הצבאי הישיר של ממשלת ספרד. מקביל לתפקיד הרמטכ"ל בצה"ל.

פרט לתפקידו כיועץ הצבאי של הממשלה, ראש ההגנה אמון גם על עיצוב האסטרטגיה הצבאית של ספרד, ועל חלוקת הכוחות והמשאבים בין היחידות השונות. ראשי המטה של צבא ספרד, הצי הספרדי וחיל האוויר הספרדי אינם כפופים לראש מטה ההגנה אלא לשר ההגנה, אולם במצבים מסוימים הם מחויבים להתייעץ עמו.

ראש מטה ההגנה נבחר בידי ראש ממשלת ספרד ומועבר לאישור במועצת השרים. לאחר מכן הוא ממונה באופן רשמי בידי המלך. ראש מטה ההגנה המכהן הוא תאודורו אסטבן לופס קלדרון שנכנס לתפקידו ב-27 בינואר 2021.

## רשימת ראשי ההגנה

## קישורים חיצוניים
* 

קטגוריה:מפקדי צבאות סדירים בעת החדשה
קטגוריה:ספרד: צבא וביטחון
Ahhh Ha

"**Ahhh Ha**" (בעברית: "**אההה הא**") הוא סינגל שהוקלט על ידי הראפר האמריקאי ליל דורק. הוא יצא לאור ב-22 בפברואר 2022, על ידי חברת התקליטים אלאמו, כסינגל שלישי מתוך האלבום *[[7220]]*. "Ahhh Ha" הוא שיר דיס לראפר YoungBoy Never Broke Again בעקבות הסינגל שלו, "Bring the Hook".

## רקע
"Ahhh Ha" הוא שיר תגובה ל-"Bring the Hook" של YoungBoy Never Broke Again. הוא כולל מקצב חזק ומהיר בהובלת פסנתר, ואת דורק שמתגאה בהצלחות שלו לאורך חייו. דורק מתייחס גם למותם של אחיו ד-ת'אג ושל קינג וון.

## וידאו קליפ
הווידאו קליפ הרשמי של השיר בוים על ידי ג'רי הפקות. הוא מציג את דורק עם הצוות והמשפחה שלו. נכון לאוגוסט 2022 עומד מונה הצפיות של הקליפ על למעלה מ-59 מיליון צפיות.

## מיקומי שיא

## נתוני מכירות

## קישורים חיצוניים

## הערות שוליים

קטגוריה:שירי ליל דורק
קטגוריה:שירים באנגלית
קטגוריה:שירי דיס
ג'יימס טורל

**ג'יימס טורל** (באנגלית: **James Turrell**; נולד ב-6 במאי 1943) הוא אמן אמריקאי. נודע בשימוש האומנותי שהוא עושה במרחב ובאור כחומרי הגלם של עבודותיו.

## ביוגרפיה
טורל נולד ב-1943 נולד בפסדינה, במדינת קליפורניה למשפחה קוויקרית. הוא למד פסיכולוגיה קוגניטיבית, אסטרונומיה, ומתמטיקה במכללת פומונה וקיבל תואר שני באומנות באוניברסיטת קליפורניה באירוויין ובמהלך לימודיו החל לעבוד עם האור כחומר הגלם שלו.

עבודתו הידועה ביותר נבנתה במשך כמה עשורים במכתש רודן, אריזונה, שם בנה בהר געש כבוי מצפה כוכבים בו ניתן לצפות בעין בלתי מזוינת בשטח הטבעי.

בשלהי שנות ה-60 ובראשית שנות ה-70, החל טורל ליצור "חללי שמים", סדרת עבודות פיסול בסגנון אמנות אדמה ברחבי העולם, בין היתר יצר ב-1992 את העבודה החלל הרואה בגן האמנות ע"ש בילי רוז במוזיאון ישראל בירושלים.

ב-2009, נפתח בעיר סלטה בארגנטינה "מוזיאון ג'יימס טורל" המוקדש לעבודתו ומכיל תשעה מיצבי אור, "חלל שמיים", רישומים והדפסים.

## פרסים
* זוכה מלגת עמיתי מקארתור - 1984
* זוכה פרס וולף לציור/פיסול - 1998
* זוכה המדליה הלאומית לאמנויות - 2013

## ראו גם
* החלל הרואה

## קישורים חיצוניים

* 
* אתר אינטרנט הרשמי של ג'יימס טורל
* 
* 
* עמיחי חסון, כותנות אור – על התערוכה של ג'יימס טורל, מוסף "שבת" של עיתון מקור ראשון
* 

## הערות שוליים

קטגוריה:פסלים אמריקאים
קטגוריה:אמנות אקולוגית
קטגוריה:זוכי המדליה הלאומית לאמנויות
קטגוריה:בוגרי מכללת פומונה
קטגוריה:בוגרי אוניברסיטת קליפורניה באירוויין
קטגוריה:בוגרי אוניברסיטת קלרמונט
קטגוריה:אמריקאים שנולדו ב-1943
קטגוריה:זוכי פרס פרמיום אימפריאלה לפיסול
לואיס לינקולן אמרסון

**לואיס לינקולן אמרסון** (באנגלית: **Louis Lincoln Emmerson**; ) היה פוליטיקאי אמריקאי מאילינוי, איש המפלגה הרפובליקנית, שכיהן כמושל אילינוי ה-27 בשנים 1929–1933.
## ביוגרפיה
לואיס לינקולן אמרסון נולד באלביון, אילינוי. לאחר שהשלים את לימודיו במערכת החינוך הציבורית המקומית, הוא עבר ב-1883 למאונט ורנון, אילינוי, ופתח בקריירה כסוחר. הוא גם היה בעל השפעה בהקמתו של הבנק הלאומי השלישי של מאונט ורנון ב-1901. אל הפוליטיקה נכנס אמרסון ב-1912, כאשר התמודד ללא הצלחה על משרת גזבר מדינת אילינוי. עם זאת, ארבע שנים לאחר מכן עלה בידו להיבחר למשרת מזכיר המדינה של אילינוי, תפקיד בו הוא שימש במשך 12 שנים. ב-1928 ניצח אמרסון בבחירות המקדימות של המפלגה הרפובליקנית למשרת מושל אילינוי את המושל המכהן, לן סמול, שהיה נגוע בשחיתות, והושבע לכהונתו בינואר 1929.

במהלך תקופת כהונתו התמודד אמרסון עם קשיים שהלכו וגברו כתוצאה מהשפל הגדול. למשלמי המיסים ניתנו כמה הקלות כאשר עברו צעדי חקיקה שהקלו את העונשים על איחור בתשלום המיסים ואפשרו הנפקת איגרות חוב חירום. כמו כן הונהג מס על דלקים שנועד לשיפור מערכת הכבישים, הוקמה נציבות האבטלה הראשונה, ואושרו מענקים פדרליים להשלמת נתיב המים בין הימות הגדולות למפרץ מקסיקו. אמרסון בחר שלא להתמודד על כהונה שנייה כמושל, סיים את כהונתו בינואר 1933 ופרש מן הפוליטיקה.

לואיס לינקולן אמרסון נפטר במאונט ורנון ב-4 בפברואר 1941. הוא נטמן בבית הקברות אוקווד שבעיר.
## לקריאה נוספת

* Howard, Robert (1988). Mostly Good and Competent Men. Springfield, Illinois: Illinois Issues and the Illinois State Historical Society. pp. 244-251.


## קישורים חיצוניים

* לואיס לינקולן אמרסון באתר אגודת המושלים הלאומית 
* לואיס לינקולן אמרסון באתר The Political Graveyard 
* 

## הערות שוליים

קטגוריה:אמריקאים ילידי אילינוי
קטגוריה:מושלי אילינוי
קטגוריה:מושלי מדינות ארצות הברית מהמפלגה הרפובליקנית
קטגוריה:מזכירי המדינה של אילינוי
קטגוריה:אמריקאים שנולדו ב-1863
קטגוריה:אמריקאים שנפטרו ב-1941